SET บ่ายแกว่งลบ ไร้ปัจจัยใหม่โบรกฯ แนะ “ซื้อ” 8 หุ้นพื้นฐานดี
SET บ่ายแกว่งลบ ไร้ปัจจัยใหม่หนุน โบรกฯ แนะ "ซื้อ" 8 หุ้นพื้นฐานดี กำไรไตรมาส 3/59 โตเด่น นำโดย BEAUTY, BJC, CPALL, KTC, THANI, TISCO, KKP และ CKP

26 ก.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (26 ก.ย.) ปรับตัวลงเช่นเดียวกับตลาดหุ้นอื่นในภูมิภาค จากแรงกดดันของหุ้นกลุ่มขนาดใหญ่ อย่างกลุ่มพลังงาน ตามราคาน้ำมันในตลาดโลกที่ปรับตัวลง ส่วนแนวโน้มช่วงบ่าย คาดว่าดัชนีฯน่าจะยังแกว่งตัวในแดนลบ พร้อมให้แนวต้าน 1,500 จุด แนวรับแรก 1,480 จุด ถัดไป 1,450 จุด
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์ บล.ฟิลลิป (ประเทศไทย) เปิดเผยว่า ตลาดหุ้นไทยในช่วงเช้าดัชนีปรับตัวลดลง เช่นเดียวกันกับตลาดหุ้นอื่นในภูมิภาค จากแรงกดดันของหุ้นขนาดใหญ่ โดยเฉพาะกลุ่มพลังงาน ที่ได้รับผลกระทบจากราคาน้ำมันในตลาดโลกปรับตัวลง
แนวโน้มตลาดหุ้นไทยในช่วงบ่าย คาดว่า ดัชนีฯน่าจะยังคงแกว่งตัวอยู่ในกรอบอิงทางลง ถ้ายืนอยู่ในระดับ 1,480 จุด ไม่ได้มีโอกาสย่อตัวลงไปที่ 1,450 จุด “เช้านี้ค่อนข้างซบเซา ก็คงเป็นบรรยากาศการลงทุนทั้งภูมิภาค บ้านเราก็ตามไปด้วย จากแรงกดดันของหุ้นขนาดใหญ่ โดยเฉพาะพลังงาน ที่ได้รับ impact จากราคาน้ำมันในตลาดโลก”น.ส.ธีรดา กล่าว พร้อมให้แนวต้าน 1,500 จุด แนวรับแรก 1,480 จุด และแนวรับถัดไปที่ 1,450 จุด
 
บล.ธนชาตระบุในบทวิเคราะห์ (26 ก.ย.) ว่า SET ภาคเช้าเปิดตัวปรับลงแรง หลุด Trailing Stop ที่ 1,486 จุด แต่สามารถรีบาวด์ฟื้นตัวตั้งหลักได้เร็ว ทำให้ยังมีโอกาสรีบาวด์กลับขึ้นไปที่ 1,520 จุด เช่นเดิม อย่างไรก็ดี กลยุทธ์หลักยังคงแนะนำเพียงการ “Trading” แบบจำกัดพอร์ตเท่านั้น ด้วย Trailing Stop หรือจุด “จำกัดขาดทุน” ที่ 1,486 จุด (ให้ใช้ราคาปิด เป็นจุดกำหนด) เนื่องจากมองการปรับสูงขึ้นของ SET ตั้งแต่ 13 ก.ย.ที่ผ่านมาเป็นเพียง Technical Rebound เท่านั้น มี upside ที่จำกัด และโอกาสสูงที่จะ “ปรับฐาน” ต่อ
ขณะเดียวกันเน้น “เลือกซื้อ” หุ้นที่มีปัจจัยสนับสนุนชัดเจน เช่น 1) การบริโภคเร่งตัว, กำไรไตรมาส 3/59 เด่น อย่าง BEAUTY BJC CPALL 2) กลุ่มได้ประโยชน์ดอกเบี้ยต่ำยาว KTC (อยู่ในช่วงเพิ่ม market share) THANI (Laggard กลุ่ม Leasing ใหญ่อย่าง TISCO KKP) 3) CKP มีการเติบโตที่แข็งแกร่ง และรับรู้กำไรจากโรงไฟฟ้าพลังงานน้ำไซยะบุรีเต็มปีในปีนี้
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
CKP   มูลค่าการซื้อขาย 638.27 ล้านบาท ปิดที่   3.54 บาท เพิ่มขึ้น 0.06 บาท
BANPU มูลค่าการซื้อขาย 556.78 ล้านบาท ปิดที่  15.60 บาท เพิ่มขึ้น 0.20 บาท
CPF   มูลค่าการซื้อขาย 535.24 ล้านบาท ปิดที่  32.00 บาท ราคาไม่เปลี่ยนแปลง
SCB   มูลค่าการซื้อขาย 522.84 ล้านบาท ปิดที่ 150.50 บาท ลดลง  2.00 บาท
KBANK มูลค่าการซื้อขาย 505.85 ล้านบาท ปิดที่ 187.50 บาท ราคาไม่เปลี่ยนแปลง             